'Modimolle-monster': Saak uitgestel | Maroela Media
Regter Bert Bam het gesê die saak sal Maandagoggend hervat. Die staat het, voor die hofverrigtinge afgesluit is, 'n aansoek gebring om sy saak te heropen. "Die bewyse hou verband met die beskuldigde se aanspreeklikheid tydens die voorval," het staatsaanklaer Retha Meintjes gesê.
Bam sal glo die aansoek oorweeg nadat Kotze se verdediging beswaar aangeteken het. Sy verdediging het sy saak afgehandel ná die kruisondervraging van Tertia Spangenberg, kliniese sielkundige, afgehandel is.
Kotze word daarvan beskuldig dat hy die groepverkragting van sy vervreemde vrou, Ina Bonnette, gereël, haar vermink, en sy stiefseun, Conrad (19), in sy huis in Modimolle op 3 Januarie 2012 doodgeskiet het. Bonnette en Kotze was ten tye van die voorval steeds getroud, maar sy het in haar eie woonstel gebly. Kotze se medebeskuldigdes, Andries Sithole, Pieta Mohlane en Frans Mphaka word van die ontvoering, aanranding, herhaaldelike verkragting en poging tot moord op Bonnette aangekla.
Spangenberg, vir Kotze se verdediging, het Woensdagoggend aan die hof gesê dat Kotze moontlik sy getuienis oor sy finansies kon verander het. Sy het tydens kruisondervraging erken dat dit moeilik sou wees vir 'n narsis, wat sy glo Kotze is, om finansiële probleme te bespreek. Sy sê hy sou probeer om sy sosiale stand, en die manier waarop hy beskou word, te behou.
Francoi van As, verdediging van een van Kotze se medebeskuldigdes, wou weet of dit Kotze se getuienis oor sy finansies sou beïnvloed. "Dit sou sy getuienis beïnvloed," het sy gesê.
Bam wou by Spangenberg weet of die res van sy getuienis ook beïnvloed kon wees. Spangenberg sê dit is nie noodwendig die geval nie. Sy sê Kotze se narsisme het verkrummel toe hy sy sosiale stand verloor het toe hy van die moord en aanranding beskuldig is. Van As wou toe by haar weet of Kotze dan nou nie meer 'n narsis is nie. "Nee, dit is nie wat ek bedoel nie. Hy is steeds 'n narsis."
Spangenberg is Dinsdag en regdeur Woensdagoggend uitgevra oor die verskille tussen haar verslag en 'n ander kliniese sielkundige se verslag. Spangenberg het bevind dat Kotze nie strafregtelik aanspreeklik gehou kan word vir sy dade nie. Dirk Coetzee, wat Kotze by Weskoppies Psigiatriese Hospitaal ondersoek het, het bevind dat hy wel strafregtelik aanspreeklik gehou kan word. Sy verslag is Dinsdagmiddag ingehandig.
[…] en Ina het glo ooreenkoms gehad 'Modimolle-monster': "Ons is gedwing" 'Modimolle-monster: Saak uitgestel 'Modimolle-monster' het Ina glo verafgod 'Modimolle-monster': Kliniese sielkundige volstaan […]